Predkladacia správa

Ministerstvo financií Slovenskej republiky predkladá na rokovanie vlády Slovenskej republiky materiál „návrh zákona o úveroch na bývanie a o zmene a doplnení niektorých zákonov" (ďalej len „návrh zákona“), ktorý vypracovalo v spolupráci s Národnou bankou Slovenska na základe Plánu legislatívnych úloh vlády Slovenskej republiky na rok 2015. 

Podstatou predloženého návrhu zákona je implementovanie smernice Európskeho parlamentu a Rady 2014/17/EÚ o zmluvách o úvere pre spotrebiteľov týkajúcich sa nehnuteľností určených na bývanie a o zmene smerníc 2008/48/ES a 2013/36/EÚ a nariadenia (EÚ) č. 1093/2010 (ďalej len „smernica o úveroch na bývanie“) a vytvorenie právneho rámca pre racionálnejšie a efektívnejšie fungovanie trhu úverov na bývanie v rámci harmonizovaného vnútorného trhu spoločenstva. Ide o dôležitú oblasť právnej úpravy, ktorej význam úmerne rastie tomu, ako sa vyvíjajú rôzne formy úverov na bývanie a ako rastie zadlženosť domácností.

Ťažisko novej právnej úpravy spočíva najmä:
a)	v stanovení podmienok pri poskytovaní úverov na bývanie, a to v rozsahu smernice o úveroch na bývanie a poskytovanie ostatných služieb, postupy a informácie pred uzatvorením zmluvy o úvere na bývanie, náležitosti zmluvy o úvere na bývanie, spôsob výpočtu celkových nákladov spotrebiteľa spojených s poskytovaním úveru na bývanie v spresnení informácií, ktoré má spotrebiteľ získať, pred rozhodnutím o uzavretí zmluvy,
b)	v stanovení podmienok posúdenia úverovej bonity spotrebiteľa, 
c)	v stanovení podmienok predčasného splatenia úveru na bývanie, 
d)	v stanovení podmienok pri poskytnutí úveru na bývanie v cudzej mene a
e)	v úprave sťažnosti, reklamácie a podmienky mimosúdneho riešenia sporov pri poskytovaní úverov na bývanie.
Prijatím návrhu zákona sa dosiahne efektívnejšie fungovanie trhu s vysokou úrovňou ochrany spotrebiteľov v oblasti poskytovania úverov na bývanie. 

Súčasťou návrhu zákona sú jednak zmeny niektorých právnych predpisov, ktoré sú potrebné pre účinnú transpozíciu smernice a vytvorenie podmienok pre uplatňovanie nového zákona          v praxi.

Predpokladané dopady na rozpočet verejnej správy, podnikateľské prostredie, sociálne vplyvy, vplyvy na životné prostredie a vplyvy na informatizáciu spoločnosti, sú vyjadrené v doložke vybraných vplyvov.

Návrh zákona sa nepredkladá do vnútrokomunitárneho pripomienkového konania. 

Návrh zákona je v súlade s Ústavou Slovenskej republiky, inými zákonmi a všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná a taktiež s právom Európskej únie.

Nadobudnutie účinnosti predloženého návrhu zákona sa navrhuje od 21. marca 2016.

Návrh zákona bol predmetom medzirezortného pripomienkového konania. Návrh zákona bol prerokovaný na rozporových konaniach s Asociáciou finančných sprostredkovateľov a finančných poradcov, Generálnou prokuratúrou Slovenskej republiky, Slovenskou bankovou asociáciou a Slovenskou asociáciou rizikového manažmentu.

Návrh zákona sa predkladá na rokovanie Legislatívnej rady vlády Slovenskej republiky bez rozporov s ministerstvami a ostatnými ústrednými orgánmi štátnej správy.